ନୂଆଦିଲ୍ଲୀ : ଏବେ ବି ବିପଦ ସଙ୍କେତ ଉପରେ ରହିଛି ଯମୁନା ନଦୀର ଜଳସ୍ତର ଯମୁନାର ଉପର ମୁଣ୍ଡରେ ପ୍ରବଳ ବର୍ଷା ହେବା ସହ ହରିଆଣାର ହାଥିନକୁଣ୍ଡ ବ୍ୟାରେଜରୁ ପାଣିଛଡା ଯାଉଥିବାରୁ ଯମୁନାରେ ଜଳସ୍ତର ବିପଜ୍ଜନକ ସ୍ଥିତିରେ ରହିଛି ।
ସୋମବାର ନଦୀର ଜଳସ୍ତର ୨୦୫.୫ ମିଟର ରହିଛି। ଯମୁନାର ବିପଦ ସଙ୍କେତ ୨୦୪ ମିଟର ଥିବାବେଳେ ବର୍ତ୍ତମାନ ଜଳସ୍ତର ଦେଢ ମିଟର ଅଧିକ ରହିଛି। ଏହା ଫଳରେ ଦିଲ୍ଲୀରେ ବି ବନ୍ୟାଜଳ ପ୍ରବେଶ କରିବାର ଆଶଙ୍କା ଦେଖାଦେଇଛି।
ସ୍ଥିତି ଆଜି ଏତେ ଗମ୍ଭୀର ଥିଲା ଯେ ଯମୁନା ଉପରେ ଥିବା ପୋଲ ଦେଇ ଯାତାୟତକୁ ବନ୍ଦ କରିବାକୁ ପଡିଥିଲା। ଏହା ଫଳରେ ନର୍ଥନ ରେଲୱେ ପକ୍ଷରୁ ଯମୁନା ବ୍ରିଜ୍ ଉପରେ ୨୭ଟି ପାସେଞ୍ଜର ଟ୍ରେନକୁ ବାତିଲ କରାଯାଇଥିବା ବେଳେ ଅନେକ ଏକ୍ସପ୍ରେସ୍ ଟ୍ରେନର ଗତିପଥ ବଦଳାଇବାକୁ ପଡିଥିଲା।
ଲଗାତାର ବର୍ଷା ଫଳରେ ହରିୟାଣାର ହାତ୍ନି କୁଣ୍ଡ ବ୍ୟାରେଜରୁ ୫ ଲକ୍ଷ କ୍ୟୁସେକ୍ ପାଣି ଛଡ଼ାଯିବା ପରେ ଦିଲ୍ଲୀରେ ଏଭଳି ରୂପ ଧାରଣ କରିଛି ଯମୁନା। ତେବେ ଆଜି ରାତି ସୁଦ୍ଧା ଯଦି ଦିଲ୍ଲୀରେ ଏହି ଜଳ ପ୍ରବେଶ କରେ ତେବେ ସ୍ଥିତି ଆହୁରି ଭୟାନକ ହେବ ବୋଲି ଆଶଙ୍କା କରାଯାଉଛି।
ବିଶେଷ କରି ତଳି ଅଞ୍ଚଳରେ ବନ୍ୟା ଜଳ ପଶିବାର ଭୟ ସୃଷ୍ଟି ହୋଇଛି। ଲଗାଣବର୍ଷା ଯୋଗୁଁ ତଳିଆ ଅଂଚଳର ଅନେକ ଲୋକଙ୍କୁ ସ୍ଥାନାନ୍ତର କରାଯାଇଛି। ପରିସ୍ଥିତିକୁ ନଜରରେ ରଖି ଏନ୍ଡିଆର୍ଏଫ୍ ଓ ସେନାବାହିନୀକୁ ସଜାଗ ରହିବାକୁ ନିର୍ଦ୍ଦେଶ ଦିଆଯାଇଛି। ବନ୍ୟା ପାଇଁ ସ୍ୱତନ୍ତ୍ର ଜରୁରୀକାଳୀନ ନମ୍ବର ୧୦୭୭ ଜାରି କରାଯାଇଛି।
ଏପଟେ ଉତ୍ତର ପ୍ରଦେଶରେ ମଧ୍ୟ ବନ୍ୟା ସ୍ଥିତି। କାନପୁର ନିକଟରେ ଗଙ୍ଗା ନଦୀ ଜଳସ୍ତର ବଢିବାରେ ଲାଗିଛି। କିଛି କିଛି ସ୍ଥାନରେ ଏହା ବିପଦ ସଙ୍କେତ ନିକଟ ଦେଇ ପ୍ରବାହିତ ହେଉଛି। ଯଦି ବର୍ଷା ଜାରି ରହେ ତେବେ ଏହା ମଧ୍ୟ ବିପଦ ସଙ୍କେତ ଛୁଇଁବା ଆଶଙ୍କା ଦେଖାଦେଇଛି। ନଦୀ କୂଳିଆ ଲୋକଙ୍କୁ ଉଚ୍ଚସ୍ଥାନକୁ ସ୍ଥାନାନ୍ତର କରାଯାଇଥିବାବେଳେ ଗଙ୍ଗାରେ ନୌଚାଳନାକୁ ବାରଣ କରାଯାଇଛି।
